CELEX: 32020R0424
Language: sl
Date: 2020-03-19 00:00:00
Title: Izvedbena uredba Komisije (EU) 2020/424 z dne 19. marca 2020 o predložitvi informacij Komisiji glede neuporabe tehničnih specifikacij za interoperabilnost v skladu z Direktivo (EU) 2016/797

20.3.2020   
               
               
                  SL
               
               
                  Uradni list Evropske unije
               
               
                  L 84/20
               
            
         IZVEDBENA UREDBA KOMISIJE (EU) 2020/424
         z dne 19. marca 2020
         o predložitvi informacij Komisiji glede neuporabe tehničnih specifikacij za interoperabilnost v skladu z Direktivo (EU) 2016/797
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive (EU) 2016/797 Evropskega parlamenta in Sveta z dne 11. maja 2016 o interoperabilnosti železniškega sistema v Evropski uniji (1) in zlasti člena 7(5) Direktive,
         ob upoštevanju naslednjega:
         
                     (1)
                  
                  
                     Člen 7(1) Direktive (EU) 2016/797 določa, da lahko države članice prosilcu dovolijo, da ne uporablja ene ali več tehničnih specifikacij za interoperabilnost (v nadaljnjem besedilu: TSI) ali njihovih delov v primerih, ki so izčrpno navedeni v točkah (a) do (e) navedenega člena.
                  
               
                     (2)
                  
                  
                     Države članice bi morale v sporočilu o svoji odločitvi v primerih iz točke (a) člena 7(1) ali zahtevku za neuporabo v primerih iz točk (c), (d) in (e) navesti utemeljitev za neuporabo in druge določbe, ki jih nameravajo uporabljati namesto TSI.
                  
               
                     (3)
                  
                  
                     Zahtevek bi moral vključevati sklic na določbe TSI, ki se ne bodo uporabljale, opis zadevnega projekta, njegov obseg in časovni razpored, kot tudi vse druge pomembne informacije, ki bodo Komisiji v pomoč pri preverjanju skladnosti neuporabe z zahtevami iz člena 7(1).
                  
               
                     (4)
                  
                  
                     Ko veljavnost prehodnih ukrepov iz določene TSI poteče, bi države članice prosilcem morale dovoliti neuporabo zadevne TSI ali njenih delov v skladu s členom 7(1)(a) Direktive samo v ustrezno utemeljenih primerih. V takem primeru bi moralo sporočilo, poslano Komisiji, vsebovati vse potrebne informacije in utemeljitve.
                  
               
                     (5)
                  
                  
                     Ob predložitvi svoje odločitve o neuporabi v zvezi s projektom v poznejši fazi razvoja skladno s točko (a) člena 7(1) bi države članice zavoljo boljše komunikacije s Komisijo morale uporabiti predlogo. Ta predloga bi se lahko uporabila tudi za priglasitev seznama projektov v poznejši fazi razvoja v skladu s členom 7(2) Direktive.
                  
               
                     (6)
                  
                  
                     Zahtevek za neuporabo ene ali več TSI ali njihovih delov bi bilo treba Komisiji poslati po elektronski poti, da se zagotovi administracija brez papirja. Datum, do katerega države članice pošljejo zahtevek ali dopolnilne informacije v poštni nabiralnik Komisije, bi moral šteti kot datum vložitve zahtevka za namen člena 7(7) Direktive.
                  
               
                     (7)
                  
                  
                     Ukrepi, predvideni s to uredbo, so v skladu z mnenjem odbora za interoperabilnost in varnost železnic –
                  
               SPREJELA NASLEDNJO UREDBO:
         
            Člen 1
            Področje uporabe
            Ta uredba določa informacije, ki jih je treba vključiti v zahtevek za neuporabo ene ali več tehničnih specifikacij za interoperabilnost (v nadaljnjem besedilu: TSI) ali njihovih delov, ter obliko in metodo, ki se uporabita za pošiljanje takega zahtevka v smislu člena 7(4) Direktive (EU) 2016/797 (v nadaljnjem besedilu: zahtevek za neuporabo), v skladu s katerimi države članice Komisiji bodisi sporočijo svojo odločitev o neuporabi skladno s točko (a) bodisi predložijo zahtevek za neuporabo skladno s točkami (c), (d) ali (e) člena 7(1) Direktive.
         
         
            Člen 2
            Informacije, ki jih vsebuje zahtevek za neuporabo
            
               1.   Zahtevek za neuporabo vsebuje naslednje informacije:
               
                           (a)
                        
                        
                           sklic na primer iz člena 7(1) Direktive (EU) 2016/797, v skladu s katerim neuporaba šteje za upravičeno;
                        
                     
                           (b)
                        
                        
                           sklic na naslove TSI, na katere se zahtevek za neuporabo nanaša, in na določbe, ki se ne bodo uporabljale. V vsakem sklicu je, kadar je to pomembno za preverjanje skladnosti, treba navesti časovno obdobje ali približno časovno obdobje, v katerem se zadevne določbe ne bodo uporabljale;
                        
                     
                           (c)
                        
                        
                           bistvene podatke zadevnega projekta, tj. tehnične, operativne in geografske elemente projekta, vključno s podrobnim opisom podsistema, vozila ali infrastrukture, za katere se zadevne določbe ne bodo uporabljale, ter ustrezne ključne datume ali kakršne koli druge podrobnosti, v katerih se zadevni projekt razlikuje od drugih;
                        
                     
                           (d)
                        
                        
                           sklic na druge določbe, ki jih država članica namerava uporabljati kot nadomestilo za neuporabo ob upoštevanju relevantnih osnovnih zahtev, in podroben opis teh določb, vključno z ukrepi, ki jih bo treba sprejeti za spremljanje njihovega izvajanja in, kadar je bil dosežen dogovor o operativnih drugih določbah, njihove neprekinjene uporabe;
                        
                     
                           (e)
                        
                        
                           kadar se zahtevek nanaša na več kot eno državo članico, informacije o usklajevanju v skladu z zadnjim stavkom člena 7(4) Direktive (EU) 2016/797 in/ali člena 17(2) Izvedbene uredbe Komisije (EU) 2018/545 (2), kadar so zahtevki za neuporabo povezani z dovoljenji za vozila; take informacije se navedejo tudi za čezmejne infrastrukturne projekte;
                        
                     
                           (f)
                        
                        
                           ekonomsko in/ali tehnično analizo za zagotovitev, da je neuporaba utemeljena in omejena na obseg, ki je potreben glede na posebne okoliščine.
                        
                     
            
               2.   V zahtevku za neuporabo se navedejo tudi naslednje posebne informacije:
               
                           (a)
                        
                        
                           pri zahtevkih v skladu s točko (a) člena 7(1) Direktive (EU) 2016/797 mora utemeljitev vključevati:
                           
                                       (i)
                                    
                                    
                                       podatke o zadevnem projektu s pomočjo predloge iz Priloge. Če je projekt že na seznamu projektov v poznejši fazi razvoja, pripravljenem v skladu z isto predlogo, ga države članice lahko navedejo, ne da bi jim bilo treba ponovno navajati informacije, ki so že bile predložene. Informacije se po potrebi posodobijo;
                                    
                                 
                                       (ii)
                                    
                                    
                                       dokazilo, da je projekt v poznejši fazi razvoja ali predmet pogodbe, ki se izvaja, skupaj z dokumentacijo, ki dokazuje ustrezne datume in obseg projekta;
                                    
                                 
                                       (iii)
                                    
                                    
                                       dokazilo, da je faza načrtovanja ali gradnje projekta, ki je v poznejši fazi razvoja, dosegla točko, na kateri bi sprememba tehničnih specifikacij lahko ogrozila izvedljivost projekta, kot je bil načrtovan, v skladu z opredelitvijo pojma „projekt v poznejši fazi razvoja“ v členu 2(23) Direktive (EU) 2016/797;
                                    
                                 
                     
                           (b)
                        
                        
                           pri zahtevkih v skladu s točko (c) člena 7(1) Direktive (EU) 2016/797 mora utemeljitev, glede na naravo neuporabe iz zahtevka, vključevati:
                           
                                       (i)
                                    
                                    
                                       dokazilo, da uporaba ene ali več TSI ali njihovega dela ogroža ekonomsko upravičenost projekta. Tako dokazilo vsebuje temeljito ekonomsko analizo, ki prikazuje neizogibne stroške skladnosti s TSI in dokazuje, da bi zaradi takih stroškov projekt postal neizvedljiv. Analiza upošteva prihodke poslovanja, če neuporaba omogoča zgodnejši začetek izvajanja projekta in dolgoročno ekonomsko upravičenost projekta znotraj nacionalnega in evropskega železniškega sistema; in/ali
                                    
                                 
                                       (ii)
                                    
                                    
                                       dokazilo o tehničnih podatkih, ki prikazuje negativni učinek uporabe ene ali več TSI ali njihovega dela na tehnično združljivost projekta z nacionalnim železniškim sistemom;
                                    
                                 
                     
                           (c)
                        
                        
                           pri zahtevkih v skladu s točko (d) člena 7(1) Direktive (EU) 2016/797 se v utemeljitvi navede seznam držav članic in zadevnih tretjih držav ter železniških prog, po katerih vozijo vozila, zajeta v zahtevku;
                        
                     
                           (d)
                        
                        
                           pri zahtevkih v skladu s točko (e) člena 7(1) se v utemeljitvi opredeli omrežje ali omrežna območja, na katera se zahtevek nanaša, ter upraviči ločitev in/ali izolacija tega omrežja ali teh omrežnih območij od železniškega omrežja preostale Unije.
                        
                     
         
         
            Člen 3
            Oblika in metoda pošiljanja
            
               1.   Zahtevek za neuporabo je omejen na največ 10 strani. Dopolnilne informacije se zahtevku lahko dodajo prek prilog.
            
            
               2.   Sporočilo ali zahtevek za neuporabo in vse nadaljnje informacije za dopolnitev zahtevka se lahko predložijo samo po elektronski poti, in sicer v namenski poštni predal Komisije:
               MOVE-RAIL-DEROGATIONS@ec.europa.eu.
            
            
               3.   Datum za namen iz člena 7(7) Direktive (EU) 2016/797 je datum, na katerega je bil v skladu z odstavkom 2 poslan zahtevek ali nadaljnje informacije za dopolnitev zahtevka.
            
            
               4.   V potrdilu o prejemu, ki ga Komisija državi članici izda v sedmih dneh, bo naveden edinstveni identifikator s sklicem na zadevno državo članico, projekt in leto predložitve.
               Država članica se v vsaki izmenjavi sporočil s Komisijo o zadevnem primeru neuporabe sklicuje na ta edinstveni identifikator.
            
         
         
            Člen 4
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
            Ta uredba se uporablja od 16. septembra 2020.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 19. marca 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 138, 26.5.2016, str. 44.
         
            (2)  Izvedbena uredba Komisije (EU) 2018/545 z dne 4. aprila 2018 o določitvi praktičnih ureditev za dovoljenja za železniška vozila in postopek izdaje dovoljenj za tip železniških vozil v skladu z Direktivo (EU) 2016/797 Evropskega parlamenta in Sveta (UL L 90, 6.4.2018, str. 66).
      
      
         
            PRILOGA
            Predloga za predstavitev projekta v poznejši fazi razvoja, v zvezi s katerim je predložen zahtevek za neuporabo ene ali več TSI ali njihovih delov iz člena 7(1)(a) Direktive (EU) 2016/797, v skladu z informacijami, ki se zahtevajo v členu 2(1) in (2(a)) te uredbe
            
                        Ime projekta
                     
                     
                        Podatki v zvezi z obsegom projekta
                     
                     
                        Vsi datumi in ukrepi, ki so pomembni za utemeljitev, da je projekt v poznejši fazi razvoja, ali podpisana pogodba
                     
                     
                        Tehnične specifikacije, ki se ne uporabljajo, ter druge določbe in/ali standardi, ki se uporabljajo namesto tega
                     
                     
                        Vse druge pomembne informacije, na primer območja uporabe, vključno z informacijami o usklajevanju v skladu s členom 17(2) Izvedbene uredbe (EU) 2018/545
                     
                     
                        Informacije za utemeljitev neizvedljivosti projekta
                     
                     
                        Odstopanja, ki so bila za ta projekt že odobrena (če obstajajo)